标题：尹文子
简介
《尹文子》 ，旧列名家，今本仅一卷，分《大道》上下两篇，语录与故事混杂，各段自成起讫。上篇论述形名理论，下篇论述治国之道，可以看作是形名理论的实际运用。其思想特征以名家为主，综合道法，亦不排斥儒墨。自道以至名，由名而至法，上承老子，下启荀子、韩非。《尹文子》的形名论思想，为研究中国逻辑思想史者所重视，其对语言的指称性与内涵等关系的思考，颇值得玩味。文章善于运用寓言说理，虽然不如“白马非马”有名，但是却很有趣味，其中讲一个人，给儿子取名“盗”和“殴”，结果挨了一顿打。抛开让人犹如雾里看花般的“道”、“名”、“形”，看看古人的调皮之处，也是一得。
主要版本有明《子汇》本、《诸子集成》本。新注本有历时熙的《尹文子简注》。
大道上
大道无形，称器有名。名也者，正形者也。形正由名，则名不可差。故仲尼云「必也正名乎！名不正，则言不顺」也。大道不称，众有必名。生于不称，则群形自得其方圆。名生于方圆，则众名得其所称也。大道治者，则名、法、儒、墨自废。以名、法、儒、墨治者，则不得离道。老子曰：「道者万物之奥，善人之宝，不善人之所宝。」是道治者，谓之善人；藉名、法、儒、墨者，谓之不善人。善人之与不善人，名分日离，不待审察而得也。道不足以治则用法，法不足以治则用术，术不足以治则用权，权不足以治则用势。势用则反权，权用则反术，术用则反法，法用则反道，道用则无为而自治。故穷则徼终，徼终则反始。始终相袭，无穷极也。
有形者必有名，有名者未必有形。形而不名，未必失其方圆白黑之实。名而不可，不寻名以检其差。故亦有名以检形，形以定名。名以定事，事以检名。察其所以然，则形名之与事物，无所隐其理矣。
名有三科，法有四呈。一曰命物之名，方圆白黑是也；二曰毁誉之名，善恶贵贱是也；三曰况谓之名，贤愚爱憎是也。一曰不变之法，君臣上下是也；二曰齐俗之法，能鄙同异是也；三曰治众之法，庆赏刑罚是也；四曰平准之法，律度权量是也。术者，人君之所密用，群下不可妄窥；势者，制法之利器，群下不可妄为。人君有术而使群下得窥，非术之奥者；有势而使群下得为，非势之重者。大要在乎先正名分，使不相侵杂。然后术可秘，势可专。名者，名形者也；形者，应名者也。然形非正名也，名非正形也。则形之与名居然别矣。不可相乱，亦不可相无。无名，故大道无称；有名，故名以正形。今万物具存，不以名正之，则乱；万名具列，不以形应之，则乖。故形名者，不可不正也。善名命善，恶名命恶。故善有善名，恶有恶名。圣贤仁智，命善者也；顽嚚凶愚，命恶者也。今即圣贤仁智之名，以求圣贤仁智之实，未之或尽也。即顽嚚凶愚之名，以求顽嚚凶愚之实；亦未或尽也。使善恶尽然有分，虽未能尽物之实，犹不患其差也。故曰：名不可不辨也。名称者，别彼此而检虚实者也。自古至今，莫不用此而得，用彼而失。失者，由名分混；得者，由名分察。今亲贤而疏不肖，赏善而罚恶。贤不肖善恶之名宜在彼，亲疏赏罚之称宜属我。我之与彼，又复一名，名之察者也。名贤不肖为亲疏，名善恶为赏罚，合彼我之一称而不别之，名之混者也。故曰：名称者，不可不察也。语曰「好牛」，又曰，不可不察也。好则物之通称，牛则物之定形，以通称随定形，不可穷极者也。设复言「好马」，则复连于马矣，则好所通无方也。设复言「好人」，则彼属于人矣。则「好非人，人非好」也。则「好牛」、「好马」、「好人」之名自离矣。故曰：名分不可相乱也。五色、五声、五臭、五味，凡四类，自然存焉天地之间，而不期为人用。人必用之。终身各有好恶，而不能辨其名分。名宜属彼，分宜属我。我爱白而憎黑，韵商而舍徵，好膻而恶焦，嗜甘而逆苦。白黑、商徵、膻焦、甘苦，彼之名也；爱憎、韵舍、好恶、嗜逆，我之分也。定此名分，则万事不乱也。故人以「度」审长短，以「量」受少多，以「衡」平轻重，以「律」均清浊，以「名」稽虚实，以「法」定治乱，以简治烦惑，以易御险难。万事皆归于一。百度皆准于法。归一者，简之至；准法者，易之极。如此则顽嚚聋瞽，可与察慧聪明同其治也。
天下万事，不可备能，责其备能于一人，则贤圣其犹病诸。设一人能备天下之事，则左右前后之宜、远近迟疾之间，必有不兼者焉。苟有不兼，于治阙矣。全治而无阙者，大小、多少，各当其分；农商工仕，不易其业。老农、长商、习工、旧仕，莫不存焉。则处上者何事哉？故有理而无益于治者，君子弗言；有能而无益于事者，君子弗为。君子非乐有言，有益于治，不得不言。君子非乐有为，有益于事，不得不为。故所言者不出于名法权术，所为者不出于农稼军陈，周务而已。故明主任之。治外之理，小人之所必言；事外之能，小人之所必为。小人亦知言有损于治，而不能不言；小人亦知能有损于事，而不能不为。故所言者极于儒墨是非之辨，所为者极于坚伪偏抗之行，求名而已。故明主诛之。故古语曰：「不知无害为君子，知之无损为小人。工匠不能，无害于巧；君子不知，无害于治。」此言信矣。为善使人不能得从，此独善也；为巧使人不能得为，此独巧也；未尽善巧之理。为善与众行之，为巧与众能之，此善之善者，巧之巧者也。故所贵圣人之治，不贵其独治，贵其能与众共治也；所贵工倕之巧，不贵其独巧，贵其能与众共巧也。今世之人，行欲独贤，事欲独能，辨欲出群，勇欲绝众。独行之贤，不足以成化；独能之事，不足以周务；出群之辨，不可为户说；绝众之勇，不可与征陈。凡此四者，乱之所由生。是以圣人任道以夷其险，立法以理其差。使贤愚不相弃，能鄙不相遗。能鄙不相遗，则能鄙齐功；贤愚不相弃，则贤愚等虑。此至治之术也。
名定则物不竞，分明则私不行。物不竞，非无心；由名定，故无所措其心。私不行，非无欲；由分明，故无所措其欲。然则心欲人人有之，而得同于无心无欲者，制之有道也。田骈曰：天下之士，莫肯处其门庭、臣其妻子，必游宦诸侯之朝者，利引之也。游于诸侯之朝，皆志为卿大夫而不拟于诸侯者，名限之也。彭蒙曰：「雉兔在野，众人逐之，分未定也；鸡豕满市，莫有志者，分定故也。物奢则仁智相屈，分定则贪鄙不争。」圆者之转，非能转而转，不得不转也；方者之止，非能止而止，不得不止也。因圆之自转，使不得止；因方之自止，使不得转。何苦物之失分？故因贤者之有用，使不得不用；因愚者之无用，使不得用。用与不用，皆非我也。因彼可用与不可用而自得其用也。自得其用，奚患物之乱乎？物皆不能自能，不知自知。智非能智而智，愚非能愚而愚，好非能好而好，丑非能丑而丑。夫不能自能，不知自知，则智好何所贵？愚丑何所贱？则智不能得夸愚，好不能得嗤丑，此为得之道也。道行于世，则贫贱者不怨，富贵者不骄，愚弱者不慑，智勇者不陵，定于分也；法行于世，则贫贱者不敢怨富贵，富贵者不敢陵贫贱，愚弱者不敢冀智勇，智勇者不敢鄙愚弱。此法之不及道也。
世之所贵，同而贵之，谓之俗；世之所用，同而用之，谓之物。苟违于人，俗所不与；苟忮于众，俗所共去。故人心皆殊，而为行若一；所好各异，而资用必同。此俗之所齐，物之所饰。故所齐不可不慎，所饰不可不择。昔齐桓好衣紫，阖境不鬻异采；楚庄爱细腰，一国皆有饥色。上之所以率下，乃治乱之所由也。故俗苟沴，必为法以矫之；物苟溢，必立制以检之。累于俗、饰于物者，不可与为治矣。昔晋国苦奢，文公以俭矫之，乃衣不重帛，食不兼肉。无几时，国人皆大布之衣，脱粟之饭。越王句践谋报吴，欲人之勇，路逢怒蛙而轼之。比及数年，民无长幼，临敌虽汤火不避。居上者之难，如此之验。圣王知民情之易动，故作乐以和之，制礼以节之。在下者不得用其私，故礼乐独行。礼乐独行，则私欲寝废；私欲寝废，则遭贤之与遭愚均矣。若使遭贤则治，遭愚则乱，是治乱属于贤愚，不系于礼乐。是圣人之术与圣主而俱没，治世之法逮易世而莫用，则乱多而治寡。乱多而治寡，则贤无所贵，愚无所贱矣。处名位，虽不肖，不患物不亲己；在贫贱，不患物不疏己。亲疏系乎势利，不系于不肖与仁贤也。吾亦不敢据以为天理，以为地势之自然者尔。今天地之间，不肖实众，仁贤实寡。趋利之情，不肖特厚。廉耻之情，仁贤偏多。今以礼义招仁贤，所得仁贤者，万不一焉；以名利招不肖，所得不肖者，触地是焉。故曰：「礼义成君子，君子未必须礼义；名利治小人，小人不可无名利。
庆赏刑罚，君事也；守职效能，臣业也。君料功黜陟，故有庆赏刑罚；臣各慎所任，故有守职效能。君不可与臣业，臣不可侵君事。上下不相侵与，谓之名正。名正而法顺也。接万物使分，别海内使不杂。见侮不辱，见推不矜，禁暴息兵，救世之斗。此仁君之德，可以为主矣。守职分使不乱，慎所任而无私。饥饱一心，毁誉同虑，赏亦不忘，罚亦不怨。此居下之节，可为人臣矣。
世有因名以得实，亦有因名以失实。宣王好射，说人之谓己能用强也，其实所用不过三石。以示左右，左右皆引试之，中关而止。皆曰：「不下九石，非大王孰能用是？」宣王说之。然则宣王用不过三石，而终身自以为九石。三石，实也，九石，名也，宣王悦其名而丧其实。齐有黄公者，好谦卑。有二女，皆国色。以其美也，常谦辞毁之，以为丑恶，丑恶之名远布，年过而一国无聘者。卫有鳏夫，失时冒娶之，果国色。然后曰：「黄公好谦，故毁其子不姝美。」于是争礼之，亦国色也。国色，实也；丑恶，名也。此违名而得实矣。楚人担山雉者，路人问：「何鸟也？」担雉者欺之曰：「凤皇也。」路人曰：「我闻有凤皇，今直见之，汝贩之乎？」曰：「然。」则十金，弗与。请加倍，乃与之将。欲献楚王，经宿而鸟死。路人不遑惜金，惟恨不得以献楚王。国人传之，咸以为真凰皇，贵，欲以献之。遂闻楚王，王感其欲献于己，召而厚赐之，过于买鸟之金十倍。魏田父有耕于野者，得宝玉径尺，弗知其玉也，以告邻人。邻人阴欲图之，谓之曰：「怪石也，畜之弗利其家，弗如复之。」田父虽疑，犹录以归，置于庑下。其夜玉明光照一室，田父称家大怖，复以告邻人。曰：「此怪之征，遄弃，殃可销。」于是遽而弃于远野。邻人无何，盗之以献魏王。魏王召玉工相之，玉工望之再拜而立：「敢贺王，王得此天下之宝，臣未尝见。」王问价，玉工曰：「此无价以当之，五城之都，仅可一观。」魏王立赐献玉者千金，长食上大夫禄。
凡天下万里皆有是非，吾所不敢诬。是者常是，非者常非，亦吾所信。然是虽常是，有时而不用；非虽常非，有时而必行。故用是而失，有矣；行非而得，有矣。是非之理不同，而更兴废，翻为我用，则是非焉在哉？观尧、舜、汤、武之成，或顺或逆，得时则昌；桀、纣、幽、厉之败，或是或非，失时则亡。五伯之主亦然。宋公以楚人战于泓，公子目夷曰：「楚众我寡，请其未悉济而击之。」宋公曰：「不可，吾闻不鼓不成列。寡人虽亡之余，不敢行也。」战败，楚人执宋公。齐人弑襄公，立公孙无知。召忽、夷吾奉公子纠奔鲁，鲍叔牙奉公子小白奔莒。既而无知被杀，二公子争国。纠，宜立者也。小白先入，故齐人立之。既而使鲁人杀纠，召忽死之，征夷吾以为相。晋文公为骊姬之谮，出亡十九年，惠公卒，赂秦以求反国，杀怀公子而自立。彼一君正而不免于执，二君不正，霸业遂焉。己是而举世非之，则不知己之是；己非而举世是之，亦不知己之非。然则是非随众贾而为正，非己所独了。则犯众者为非，顺众者为是。故人君处权乘势，处所是之地，则人所不得非也。居则物尊之，动则物从之，言则物诚之，行则物则之，所以居物上、御群下也。国乱有三事：年饥民散，无食以聚之则乱；治国无法，则乱；有法而不能用，则乱。有食以聚民，有法而能行，国不治，未之有也。
大道下
仁、义、礼、乐、名、法、刑、赏，凡此八者，五帝、三王治世之术也。故仁以道之，义以宜之，礼以行之，乐以和之，名以正之，法以齐之，刑以威之，赏以劝之。故仁者所以博施于物，亦所以生偏私；义者所以立节行，亦所以成华伪；礼者所以行恭谨，亦所以生惰慢；乐者所以和情志，亦所以生淫放；名者所以正尊卑，亦所以生矜篡；法者所以齐众异，亦所以生乖分；刑者所以威不服，亦所以生陵暴；赏者所以劝忠能，亦所以生鄙争。凡此八术，无隐于人而常存于世，非自显于尧、汤之时，非自逃于桀、纣之朝。用得其道，则天下治；用失其道，则天下乱。过此而往，虽弥纶天地，笼络万品，治道之外，非群生所养挹，圣人措而不言也。
凡国之存亡有六征：有衰国，有乱国，有亡国，有昌国，有强国，有治国。所谓乱亡之国者，凶虐残暴不与焉；所谓强治之国者，威力仁义不与焉。君年长，多妾媵，少子孙，疏宗族，衰国也；君宠臣，臣爱君，公法废，私政行，乱国也；国贫小，家富大，君权轻，臣势重，亡国也。凡此三征，不待凶虐残暴而后弱也，虽曰见存，吾必谓之亡者也。内无专宠，外无近习，支庶繁字，长幼不乱，昌国也；农桑以时，仓廪充实，兵甲劲利，封疆修理，强国也；上不胜其下，下不犯其上，上下不相胜犯，故禁令行，人人无私，虽经险易而国不可侵，治国也。凡此三征，不待威力仁义而后强，虽曰见弱，吾必谓之存者也。
治主之兴，必有所先诛。先诛者，非谓盗，非谓奸。此二恶者，一时之大害，非乱政之本也。乱政之本下侵上之权，臣用君之术，心不畏时之禁，行不轨时之法，此大乱之道也。孔丘摄鲁，相七日而诛少正卯。门人进问曰：「天少正卯，鲁之闻人也。夫子为政而先诛，得无失乎？」孔子曰：「居，吾语汝其故。人有恶者五，而窃盗奸私不与焉。一曰心达而险，二曰行僻而坚，三曰言伪而辩，四曰强记而博，五曰顺非而泽。此五者，有一于人，则不免君子之诛。而少正卯兼有之，故居处足以聚徒成群，言谈足以饰邪荧众，强记足以反是独立。此小人雄桀也，不可不诛也。是以汤诛尹谐，文王诛潘正，太公诛华士，管仲诛付里乙，子产诛邓析、史付。此六子者，异世而同心，不可不诛也。诗曰：『忧心悄悄，愠于群小。』小人成群，斯足畏也。语曰：『佞辨可以荧惑鬼神。』曰：『鬼神聪明正直，孰曰荧惑者？』曰：「鬼神诚不受荧惑，此尤佞辨之巧，靡不入也。夫佞辨者虽不能荧惑鬼神，荧惑人明矣。探人之心，度人之欲，顺人之嗜好而不敢逆，纳人于邪恶而求其利。人喜闻己之美也，善能扬之；恶闻己之过也，善能饰之。得之于眉睫之间，承之于言行之先。世俗之人，闻誉则悦，闻毁则戚。此众人之大情；有同己则喜，异己则怒，此人之大情。故佞人善为誉者也，善顺从者也。人言是亦是之，人言非亦非之，从人之所爱，随人之所憎。故明君虽能纳正直，未必亲正直；虽能远佞人，未必能疏佞人。故舜、禹者，以能不用佞人，亦未必憎佞人。语曰：『佞辨惑物，舜、禹不能得憎。』不可不察也。语曰：『恶紫之夺朱，恶利口之覆邦家。』斯言足畏而终身莫悟，危亡继踵焉。」
《老子》曰：「以政治国，以奇用兵，以无事取天下。」政者，名法是也。以名法治国，万物所不能乱。奇者，权术是也。以权术用兵，万物所不能敌。凡能用名法权术而矫抑残暴之情，则己无事焉。己无事则得天下矣。故失治则任法，失法则任兵，以求无事，不以取强。取强，则柔者反能服之。《老子》曰：「民不畏死，如何以死惧之。」凡民之不畏死，由刑罚过。刑罚过，则民不赖其生。生无所赖，视君之威末如也。刑罚中则民畏死，畏死，由生之可乐也。知生之可乐，故可以死惧之。此人君之所宜执，臣下之所宜慎。
田子读书，曰：「尧时太平。」宋子曰：「圣人之治，以致此乎？」彭蒙在侧，越次答曰：「圣法之治以至此，非圣人之治也。」宋子曰：「圣人与圣法何以异？」彭蒙曰：「子之乱名甚矣。圣人者，自己出也；圣法者，自理出也。理出于己，己非理也；己能出理，理非己也。故圣人之治，独治者也。圣法之治，则无不治矣。此万世之利，惟圣人能该之。」宋子犹惑。质于田子。田子曰：「蒙之言然。」庄里丈人字长子曰「盗」，少子曰「殴」。盗出行，其父在后追，呼之曰「盗，盗」。吏闻因缚之。其父呼「殴」，喻吏遽而声不转，但言「殴，殴」，吏因殴之，几殪。康衢长者字僮曰善搏，字犬曰善噬，宾客不过其门者三年。长者怪而问之，乃实对。于是改之，宾客复往。郑人谓玉未理者为璞，周人谓鼠未腊者为璞，周人怀璞谓郑贾曰：「欲买璞乎？」郑贾曰：「欲之。」出其璞，视之，乃鼠也。因谢不取。田子曰：「人皆自为而不能为人，故君人者之使人，使其自为用，而不使为我用。」魏下先生曰：「善哉田子之言。古者君之使臣，求不私爱于己，求显忠于己。而居官者必能临陈者，必勇禄赏之所劝，名法之所齐。不出于己心，不利于己身。语曰：『禄薄者不可与经乱，赏轻者不可与入难。』此处上者所宜慎者也。」
父之于子也，令有必行者，有必不行者。「去贵妻，卖爱妾」，此令必行者也。因曰：「汝无敢恨，汝无敢思。」令必不行者也。故为人上者，必慎所令。
凡人富则不羡爵禄，贫则不畏刑罚。不羡爵禄者，自足于已也；不畏刑罚者，不赖存身也。二者为国之所甚(下有脱字)而不知防之之术，故令不行而禁不止。若使令不行而禁不止，则无以为治。无以为治，是人君虚临其国，徒君其民，危乱可立而待矣。今使由爵禄而后富，则人必争尽力于其君矣；由刑罚而后贫，则人咸畏罪而从善矣。故古之为国者，无使民自贫富，贫富皆由于君，则君专所制，民知所归矣。
贫则怨人，贱则怨时，而莫有自怨者，此人情之大趣也。然则不可以此是人情之大趣而一概非之，亦有可矜者焉，不可不察也。今能同算钧而彼富我贫，能不怨则美矣，虽怨无所非也；才钧智同而彼贵我贱，能不怨则美矣，虽怨无所非也。其蔽在于不知乘权藉势之异，而惟曰智能之同，是不达之过。虽君子之邮，亦君子之怒也。人贫则怨人，富则骄人。怨人者，苦人之不禄施于己也，起于情所难安而不能安，犹可恕也；骄人者，无所苦而无故骄人，此情所易制而弗能制，弗可恕矣。众人见贫贱则慢而疏之，见富贵则敬而亲之。贫贱者有请赇于己，疏之可也，未必损己而必疏之，以其无益于物之具故也；富贵者有施与于己，亲之可也，未必益己而必亲之，则彼不敢亲我矣。三者独立，无致亲致疏之所，人情终不能不以贫贱富贵易虑，故谓之大惑焉。穷独贫贱，治世之所共矜，乱世之所共侮。治世非为矜穷独贫贱而治，是治之一事也；乱世亦非侮穷独贫贱而乱，亦是乱之一事也。每事治则无乱，乱则无治。视夏商之盛、夏商之衰，则其验也。贫贱之望富贵甚微，而富贵不能酬其甚微之望。夫富者之所恶，贫者之所美；贵者之所轻，贱者之所荣。然而弗酬，弗与同苦乐故也。虽弗酬之，于物弗伤。今万民之望人君，亦如贫贱之望富贵。其所望者，盖欲料长幼，平赋敛，时其饥寒，省其疾痛，赏罚不滥，使役以时，如此而已，则于人君弗损也。然而弗酬，弗与同劳逸故也。故为人君，不可弗与民同劳逸焉。故富贵者可不酬，贫贱者，人君不可不酬万民。不酬万民则万民之所不愿戴，所不愿戴则君位替矣。危莫甚焉，祸莫大焉。
逸文
两智不能相使，两贵不能相临，两辨不能相屈，力均势敌故也。（《意林》、《太平御览》四百三十）
专用聪明则功不成，专用晦昧则事必悖。一明一晦，众之所载。（《意林》）
尹文子见齐宣王，宣王叹国寡贤。尹文子曰：“使国悉贤，孰处王下。”王曰：“国悉不肖，可乎？”尹文子曰：“国悉不肖，孰理王朝？”王曰：“贤与不肖皆无，可乎？”尹文子曰：“不然。有贤有不肖，故王尊于上，臣卑于下。进贤退不肖，所以有上下也。”（《艺文类聚》二十、《太平御览》四百二）
以智力求者，喻如弈棋：进退取与、攻劫放舍，在我者也。（《艺文类聚》七十四、《太平御览》七百五十三）
博者尽关塞之宜，得周通之路，而不能制齿之大小，在遇者也。（《艺文类聚》七十四、《太平御览》七百五十四）
尧为天子，衣不重帛，食不兼味，土阶三尺，茅茨不剪。（《艺文类聚》八十二，《太平御览》九百九十六）
凡数，十百千万亿，亿万千百十，皆起于一。推至亿亿，无差矣。（《太平御览》七百五十）
将战，有司读诰誓，三令五申之。既毕，然后即敌。（《文选·东京赋》注）
尧德化布于四海，仁惠被于苍生。（《文选》刘越石《劝进表》注）
字词翻译
⑴魏：魏国，战国时诸侯国之一，都城在河南省开封市西北。田父：年老的农民。⑵径尺：直径一尺。⑶阴：暗中。图：图谋，谋取。⑷畜：收藏，保留。⑸复之：把宝玉放回原处。⑹犹：还。录：取。⑺庑（wǔ）:廊。⑻称家：全家。怖：恐惧。⑼遄（chuán）：快，迅速。遄弃：赶快丢弃。⑽销：去掉。⑾遽（jù）：赶快。⑿无何：没多久，不久。⒀相（xiàng）：察看，鉴别。⒁再拜：古人行礼的一种方式，跪拜两次。却：退。⒂敢：谦词，有“冒昧”的意思。⒃五城之都：泛指天下的名都。即以五城为价，才可以看上一眼。⒄长食上大夫：永远享用上大夫的俸禄。⒅尹 文(约公元前350-前285)：战国中期齐国思想家。齐宣王时在齐国都城临淄稷下学宫讲学。他强调名实一致和法治。⒆《尹文子》：系战国时墨家后学之作，大都是先秦人物故事、寓言小品,文简理丰,辞约而精，现存《尹文子》二篇，系魏晋人伪托之书，分《大道上》、《大道下》二篇，其大旨本黄老刑名家言，泛论大道无形，检形定名，以仁义礼乐名法刑赏为治世八术。
〔古今异义〕 畜（xù）今常用义：畜养。文中古义：收藏，保留；如“畜之弗利其家”。 录今常用义：记载，抄写。文中古义：取，拿；如“犹录以归”。 敢今常用义：有勇气，有胆量。文中古义：谦词，有“冒昧”的意思；如“敢贺大王得此天下之宝”。 尝今常用义：动词，吃。文中古义：副词，曾经；如“臣未尝见”。食今常用义：吃。文中古义：享用，享受；如“长食上大夫”。〔一词多义〕 径（1）名词，直径；如“得宝玉径尺”。“能以径寸之木，为宫室、器皿、人物”。（《核舟记》） （2）名词，小路；如“野径云俱黑，江船火独明”。（《春夜喜雨》） （3）副词，直接；如“少时，一狼径去”。（《狼》） 阴（1）副词，暗中；如“邻人阴欲图之”。 （2）名词，水的南面，山的北面；如“指通豫南，达于汉阴”。（《愚公移山》）（3）名词，阴天；如“朝晖夕阴，气象万千”。（《岳阳楼记》）称（1）chēng,形容词，全；如 “田父称家大怖”。（2）chēng,动词，说，说是；如“燕赵古称多感慨悲歌之士”。（《送董邵南游河北序》）（3）chèn，动词，相称，符合；如“充乎天地之间，称其气之大小”。（《上枢密韩太尉书》） 征（1）名词，征兆，迹象；如“此怪之征”。 （2）动词，远行；如“人不寐，将军白发征夫泪！”（《渔家傲》） 相（xiàng）（1）动词，察看，鉴别；如“魏王召玉工相之”。 （2）名词，古代官名，后指相国、丞相、宰相；如“王侯将相宁有种乎？”（《陈涉世家》） 〔词类活用〕 1. 形容词用如动词“其夜玉明”中的“明”原来是形容词，原意是“明亮”，这里用如动词，可译为“发出光亮”；该分句可译为“那天夜里玉发出光亮”。 2. 动词用如状语“魏王立赐献玉者千金”中的“立”， 原意是“站立”，在句中作谓语动词“赐”的状语，可译为“立刻”、“马上”；该分句可译为“魏王马上赐给献玉的人千金”。 〔文言句式〕 1.判断句 （1）“此怪石也”中的“此”是判断主语，“怪石”是判断谓语，“也”帮助判断；该分句可译为“这是一块怪石”。 （2）“此怪之征”中的“此”是判断主语，“怪之征”是判断谓语；该分句可译为“这就是怪石作怪的征兆”。 2.省略句 （1）省略主语 ①“于是遽而弃于远野”之前省略主语“田父”，即“（田父）于是遽而弃于远野”；该分句可译为“于是农夫赶紧将那玉丢到很远的野外”。②“长食上大夫”之前省略主语“献玉者”，即“（献玉者）长食上大夫”；该分句可译为“（献玉的人）永远享受上大夫一样的俸禄”。（2）省略宾语 ①“以告邻人”之中，介词“以”之后省略宾语“之”，代得到宝玉这件事，即“以（之）告邻人”；该分句可译为“将这事告诉了他的邻居”。②“置于庑下”之中，动词“置”之后省略宾语“之”，代宝玉，即“置（之）于庑下”；该分句可译为“农夫把宝玉放在廊下”。（3）省略介词①“畜之弗利其家”之中，动词“利”之后省略介词“于”，可译为“对”、“对于”，即“畜之弗利（于）其家”；该分句可译为“收藏它，不利于家人的”。②“以献魏王”之中，动词“献”之后省略介词“于”，引出动作对象，即“以献（于）魏王”；该分句可译为“邻居将玉石献给了魏王”。3．定语后置“得宝玉径尺”之中，“径尺”在句中作宾语“宝玉”的定语，定语后置，该句正常语序是“得径尺宝玉”；该分句可译为“拣到一块直径有一尺的宝玉”。4．状语后置 “魏田父有耕于野者”之中，介词短语“于野”在句中作动词“耕”的状语，状语后置，该句正常语序是“魏田父有于野耕者”；该分句可译为“魏国有个在野外耕作的农夫”。翻译